สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 7 ส.ค.58
7 ส.ค. 2558

– ปิดตลาดเย็นนี้ เงินเยนอยู่ที่ระดับ 124.72/74 เยน/ดอลลาร์ จากช่วงเช้าที่ระดับ 124.76 เยน/ดอลลาร์
– ส่วนเงินยูโรอยู่ที่ระดับ 1.0921/0922 ดอลลาร์/ยูโร จากช่วงเช้าที่ระดับ 1.0925 ดอลลาร์/ยูโร
– ดัชนี SET ปิดวันนี้ที่ระดับ 1,428.79 ลดลง 1.79 จุด หรือ 0.13% โดยมีมูลค่าการซื้อขาย 24,673 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,722.39 ล้านบาท (SET+MAI)
 
– นายอมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย (CIMBT) เปิดเผยว่า ฝ่ายวิจัยฯเตรียมปรับประมาณการณ์อัตราการขยายตัวของเศรษฐกิจไทย (GDP)ในปีนี้ลงต่ำกว่า 3% จากเดิม 3.3% โดยอยู่ระหว่างรอการประกาศตัวเลขเศรษฐกิจไตรมาส 2/58 ของสำนักงานคณะกรรมการพัฒนาการเศรษฐกิจและสังคมแห่งชาติ(สศช.)ในวันที่ 17 ส.ค.58 และได้ปรับประมาณการณ์ค่าเงินบาทใหม่สิ้นปีนี้อยู่ที่ 36 บาท/ดอลลาร์ จากเดิมที่คาดการณ์ไว้ 34 บาท/ดอลลาร์
– สำนักวิจัย ธนาคาร ซีไอเอ็มบี ไทย (CIMBT) ระบุว่า การเปิดประชาคมเศรษฐกิจอาเซียน (AEC) จะนำมาซึ่งการเปิดเสรีการเงินข้ามชาติ นำมาซึ่งการปฏิวัติในอุตสาหกรรมธนาคารพาณิชย์ สิ่งที่น่าจับตา ไม่ใช่การแข่งขันด้วยดอกเบี้ยและราคา ความใหญ่ความเล็กไม่ได้อยู่ที่จำนวนสาขา แต่ความได้เปรียบจะอยู่ที่ใคร แบงก์ไหน จะตอบโจทย์ความต้องการของลูกค้าได้ตรงจุดที่สุด
ผู้ได้เปรียบคือแบงก์ที่มีธุรกรรมหลากหลาย และมีเครือข่ายเชื่อมโยงตลาดในประเทศต่างๆช่วยอำนวยความสะดวกให้ลูกค้าที่ลงทุนข้ามชาติ นอกจากนี้ ถ้ามีพันธมิตรทางธุรกิจจากอุตสาหกรรมอื่นๆ จะช่วยตอบโจทย์ความต้องการลูกค้าได้ดียิ่งขึ้น หากการแข่งขันรุนแรงเกินไป แบงก์เล็กอาจไม่สามารถอยู่รอดได้
– กระทรวงเศรษฐกิจเยอรมนี เปิดเผยว่า ผลผลิตภาคอุตสาหกรรมเดือนมิ.ย.ปรับตัวลดลง 1.4% จากเดือนก่อนหน้า ซึ่งสวนทางกับการคาดการณ์ของนักเศรษฐศาสตร์ที่คาดว่าจะขยายตัว 0.4% ขณะที่สำนักงานสถิติเยอรมนี รายงานว่า ยอดส่งออกเดือนมิ.ย.หดตัวลง 1% จากเดือนก่อนหน้า ขณะที่ยอดนำเข้าลดลง 0.5% ส่วนยอดเกินดุลการค้าเดือนมิ.ย.อยู่ที่ 2.2 หมื่นล้านยูโร (2.4 หมื่นล้านดอลลาร์) ลดลงจากระดับ 2.26 หมื่นล้านดอลลาร์ในเดือนพ.ค.
– สำนักงานปริวรรตเงินตราแห่งรัฐของจีน (SAFE) เปิดเผยว่า จีนมียอดเกินดุลบัญชีเดินสะพัด 7.76 หมื่นล้านดอลลาร์ในไตรมาสที่ 2 ปีนี้ แต่ได้รับการชดเชยจากยอดขาดดุลบัญชีทุนและบัญชีเงิน โดยตัวเลขดังกล่าวเพิ่มขึ้นจากยอด 7.56 หมื่นล้านดอลลาร์ ซึ่งเป็นยอดที่ปรับค่าแล้ว
– คณะกรรมการเพื่อการพัฒนาและปฏิรูปแห่งชาติของจีน (NDRC) เปิดเผยผ่านทางเว็บไซต์ว่า NDRC จะผลักดันมาตรการ 4 ประการ เพื่อกระตุ้นการจ้างงาน
– ที่ประชุมธนาคารกลางญี่ปุ่นมีมติคงนโยบายผ่อนคลายการเงินไว้ในการประชุมวันนี้ รวมทั้งคงการประเมินเศรษฐกิจของประเทศ ซึ่งระบุว่า เศรษฐกิจของประเทศมีการฟื้นตัวปานกลาง
– ผู้ว่าการธนาคารกลางญี่ปุ่น (BOJ) เปิดเผยว่า บีโอเจอาจจะบรรลุเป้าหมายเงินเฟ้อที่ 2% ไม่ทันตามกำหนดในช่วงต้นฤดูใบไม้ร่วงในปีหน้า หากราคาน้ำมันไม่ฟื้นตัวขึ้น
– นายทาโร อาโสะ รัฐมนตรีคลังญี่ปุ่นเปิดเผยว่า การประชุมรัฐมนตรีคลังของกลุ่มประเทศ G7 จะมีขึ้นในวันที่ 20-21 พ.ค. 2559 ณ เมืองเซนได ซึ่งตั้งอยู่ทางตะวันออกเฉียงเหนือของญี่ปุ่น
 
ที่มา: สำนักข่าวอินโฟเควสท์